Diari Oficial de la Generalitat Valenciana


Sumari del DOGV 6969, del 20-02-2013 (2013/1601)

RESOLUCIÓ de 25 de gener de 2013, del conseller d'Hisenda i Administració Pública, per la qual es dóna publicitat a l'acord de la Mesa General de Negociació I de Personal Funcionari, Estatutari i Laboral per al desenrotllament racional de la negociació i els altres drets sindicals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6969

Data del DOGV
:   20-02-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/1601


Data del document
:   25-01-2013

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública
    * sindicat de funcionaris
    * empleat de serveis públics
    * funcionari
    * concurs administratiu

RESOLUCIÓ de 25 de gener de 2013, del conseller d'Hisenda i Administració Pública, per la qual es dóna publicitat a l'acord de la Mesa General de Negociació I de Personal Funcionari, Estatutari i Laboral per al desenrotllament racional de la negociació i els altres drets sindicals. [2013/1601]  
El Reial Decret Llei 20/2012, de mesures per a garantir l'estabilitat pressupostària i de foment de la competitivitat, disposa amb caràcter bàsic, en l'article 10, que a partir de l'entrada en vigor d'este deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de delegats sindicals, així com els relatius a dispenses totals d'assistència al treball i la resta de drets sindicals, excedisquen de la normativa legal aplicable.   
  
El mencionat reial decret llei possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenrotllar racionalment l'exercici de les seues funcions de representació o l'adequat desenrotllament dels altres drets sindicals.  
  
La Mesa General de Negociació I de Personal Funcionari, Estatutari i Laboral va subscriure, amb data 27 de desembre de 2012, l'acord per al desenrotllament racional de la negociació i els altres drets sindicals, ratificat pel Consell en la reunió del dia 18 de gener de 2013.  
  
Per tot això, de conformitat amb el que establix l'article 38.6 de la Llei 7/2007, de 12 d'abril, de l'Estatut Bàsic de l'Empleat Públic, resolc:  
Donar publicitat per mitjà de la publicació en el Diari Oficial de la Comunitat Valenciana a l'acord de la Mesa General de Negociació I de Personal Funcionari, Estatutari i Laboral per al desenrotllament racional de la negociació i els altres drets sindicals, subscrit el dia 27 de desembre de 2012.  
  
València, 25 de gener de 2013.- El conseller d'Hisenda i Administració Pública: Juan Carlos Moragues Ferrer.  
  
  
Acord de la Mesa General de Negociació I de Personal Funcionari, Estatutari i Laboral, per al desenrotllament racional de la negociació i els altres drets sindicals  
  
Reunits a València, el 27 de desembre de 2012, en l'àmbit de la Mesa General de Negociació I de Personal Funcionari, Estatutari i Laboral i a l'empara del que establix l'article 33 i concordants de la Llei 7/2007, de 12 d'abril, de l'Estatut Bàsic de l'Empleat Públic (EBEP), i l'article 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, les representacions de l'Administració de la Generalitat i de les organitzacions sindicals,  
  
Manifesten  
El 13 de juliol de 2012 es va aprovar el Reial Decret Llei 20/2012, de mesures per a garantir l'estabilitat pressupostària i de foment de la competitivitat, en el qual en l'article 10 s'arreplega, amb caràcter bàsic, que a partir de la seua entrada en vigor deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de delegats sindicals, així com els relatius a dispenses totals d'assistència al treball i la resta de drets sindicals, excedisquen del que s'establix en el Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, la Llei Orgànica 11/1985, de 2 d'agost, de Llibertat Sindical, i la Llei 7/2007, de 12 d'abril, de l'Estatut Bàsic de l'Empleat Públic.  
  
No obstant això, es possibilita, en el mencionat Reial Decret Llei, l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenrotllar racionalment l'exercici de les seues funcions de representació o adequat desenrotllament dels altres drets sindicals.  
Per tot el susdit, i atesa la necessitat de conjugar l'eficaç prestació dels servicis en l'Administració amb l'exercici dels drets sindicals reconeguts per la normativa vigent, es va aconseguir al si d'esta mesa general, el passat 27 de setembre, un acord sobre els drets sindicals, la representació, negociació i acció sindical, ratificat pel Consell, el 28 de setembre de 2012 (DOCV 6873, 01.10.2012).  
  
En l'apartat octau del mencionat acord, Funcions de representació, s'arreplegava que «exclusivament en l'àmbit de la Mesa General de Negociació, s'establirà, en el termini de tres mesos, l'acord en matèria de modificació en l'obligació o en el règim d'assistència al treball dels representants sindicals als efectes que puguen desenrotllar racionalment l'exercici de les seues funcions de representació o adequat desenrotllament dels altres drets sindicals.»   
El Conveni número 151 de l'Organització Internacional del Treball, ratificat per l'Estat espanyol i publicat en el BOE de 12 de desembre de 1984, establix que les administracions públiques hauran de concedir els representants de les organitzacions reconegudes d'empleats públics les facilitats apropiades perquè exercisquen ràpidament i eficaçment les seues funcions durant les seues hores de treball o fora d'elles.  
  
Per la seua banda, la Llei 7/2007, de 12 d'abril, de l'Estatut Bàsic de l'Empleat Públic, reconeix el dret dels empleats públics a la negociació col·lectiva, representació i participació institucional per a la determinació de les seues condicions de treball.  
En l'àmbit específic del personal laboral, el Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, establix i regula el dret a la negociació col·lectiva i participació en l'empresa.  
Al seu torn, la Llei Orgànica 11/1985, de 2 d'agost, de Llibertat Sindical, en el títol III, baix l'epígraf «De la representativitat sindical», regula el concepte de sindicat més representatiu i la capacitat representativa d'estos. Els articles 6 i 7, de la mencionada llei orgànica, delimiten el concepte de sindicat més representatiu basant-se en el criteri de l'audiència del sindicat, mesurada pels resultats electorals en els òrgans de representació unitària en els centres de treball, criteri tradicional ja en el nostre ordenament i que ha sigut objecte d'examen pel Tribunal Constitucional, que va ser admés sense reserva pel legislador. El concepte conjuga el reconeixement jurídic de la major representativitat, amb el respecte a l'article 14 de la Constitució, l'objectivitat i la raonabilitat del mínim d'audiència exigible.  
En conseqüència, fruit de la negociació duta a terme entre els representants de l'Administració i de les organitzacions sindicals presents en la Mesa General de Negociació I, a fi de complir el que establix l'apartat octau de l'Acord d'esta mesa, de 27 de setembre de 2012, s'establixen els següents:  
  
ACORDS  
  
Primer. Objecte  
Este acord té com a objecte determinar els recursos en matèria de dispenses d'assistència al treball corresponent a les organitzacions sindicals als efectes que els seus representants puguen desenrotllar racionalment l'exercici de les seues funcions de representació i negociació i l'adequat desenrotllament dels altres drets sindicals, d'acord amb el que disposa l'article 10 del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat i en l'apartat octau de l'Acord de la Mesa General de Negociació I, de 27 de setembre de 2012.   
  
Segon. Àmbit personal  
1. Este acord serà aplicable a les organitzacions sindicals que hagen obtingut representació suficient en les últimes eleccions sindicals celebrades per a tindre presència en la Mesa General de Negociació I, firmants d'este acord i a les quals posteriorment s'hi adherisquen.  
2. En el termini màxim de deu dies hàbils des de la publicació d'este acord en el Diari Oficial de la Comunitat Valenciana, l'Administració requerirà a les organitzacions sindicals no firmants que tinguen la representació indicada en el paràgraf anterior, perquè manifesten la seua voluntat d'adherir-se a l'acord. Transcorregut el termini de vint dies des de la comunicació o resposta esta en sentit negatiu, les organitzacions sindicals que no s'adherisquen a l'acord no podran beneficiar-se de les dispenses d'assistència al treball que s'hi establisquen.  
  
3. L'adhesió podrà verificar-se en un moment posterior al mencionat termini, a instàncies de l'organització sindical que n'estiguera interessada, i sense que puga beneficiar-se dels esmentats recursos sindicals mentres la mencionada adhesió no es produïsca i sempre des de la data d'adhesió.   
  
Tercer. Àmbit funcional  
Este acord regula els permisos sindicals que es concedixen als representants de les organitzacions sindicals amb la representació establida en els articles 6 i 7 de la Llei Orgànica 11/1985, de 2 d'agost, de Llibertat Sindical, en l'àmbit de la Mesa General de Negociació I, per a la realització de les funcions de representació, negociació i participació institucional.  
  
Quart. Àmbit territorial   
L'acord és d'aplicació a tota la Comunitat Valenciana.  
  
Quint. Àmbit temporal i publicitat   
1. Este acord, una vegada ratificat pel Consell, serà publicat en el Diari Oficial de la Comunitat Valenciana i entrarà en vigor el dia 1 de gener de 2013, i tindrà una vigència de 2 anys, prorrogada tàcitament per períodes anuals, llevat que qualsevol de les parts el denuncie amb una antelació mínima de dos mesos a la data d'expiració.  
  
2. En el supòsit de pròrroga i després de la celebració d'eleccions sindicals es procedirà a realitzar els ajustos necessaris d'acord amb els nous resultats i de conformitat amb el que establix el present acord.  
  
  
Sext. Dispenses d'assistència al treball  
1. En l'àmbit de la Mesa General de Negociació I (MGN I) s'assigna a les organitzacions sindicals presents en esta, a fi que puguen desenrotllar racionalment l'exercici de les seues funcions de representació i negociació i l'adequat desenrotllament dels altres drets sindicals, cinquanta-cinc dispenses totals d'assistència al treball.   
  
2. El total de les dispenses d'assistència al treball s'assignaran entre les organitzacions sindicals presents en la MGN I de forma proporcional al nombre de representants unitaris obtinguts en les eleccions sindicals, tinguts en compte per a la seua constitució. El nombre de dispenses d'assistència al treball que correspon a cada organització sindical s'arreplega en l'annex I.   
3. La distribució de les dispenses d'assistència al treball es realitzarà prioritàriament de forma proporcional als resultats electorals obtinguts per les organitzacions sindicals en cada un dels sectors, a fi que no es produïsquen disfuncions importants que dificulten el funcionament dels servicis públics.   
4. Qualsevol modificació posterior en la composició de la MGN I implicarà la reassignació de les esmentades dispenses entre les organitzacions sindicals corresponents, sense que el nombre total augmente en cap cas.  
  
Sèptim. Procediment de concessió de les dispenses  
1. Les organitzacions sindicals, una vegada informades del nombre de representants sindicals que quedaran dispensats d'assistència al treball per aplicació d'este acord, remetran a la direcció general competent en matèria de funció pública les propostes dels representants per a la negociació que els corresponguen per a la seua tramitació.  
2. La sol·licitud haurà de resoldre's en el termini màxim d'1 mes, pel conseller o la consellera competent en matèria de funció pública, o òrgan en què delegue.   
3. La dispensa només serà efectiva a partir de l'endemà al de la notificació de la resolució favorable a la seua concessió a la persona interessada, efectuada en el termini màxim d'1 mes, per l'òrgan de personal corresponent.   
4. Les dispenses concedides tindran una duració anual i seran renovades automàticament per períodes anuals successius, excepte proposta de substitució per part de l'organització sindical corresponent, la qual s'haurà de comunicar a la conselleria amb competència en matèria de funció pública amb una antelació mínima de 20 dies.  
5. Quan la dispensa recaiga en personal docent, la seua duració coincidirà amb el curs escolar i s'ajustaran al que establixen els apartats anteriors.   
  
Octau. Clàusula de garantia  
Els drets i obligacions continguts en este acord hauran de ser exercits de conformitat amb el principi de bona fe i amb la finalitat d'assegurar la garantia i promoció de l'activitat sindical d'acord amb els principis constitucionals i amb la legislació vigent.  
  
Nové. Col·laboració  
Conscients de la responsabilitat que ens incumbix en estos moments i la importància de mantindre un escenari de diàleg permanent, l'Administració i les organitzacions sindicals firmants d'este acord es comprometen, entre altres, a col·laborar activament en la Comissió de Seguiment d'Incapacitat Temporal, al compliment del Pla d'Estalvi i Eficiència Energètica dels edificis públics de la Generalitat, a donar un impuls a àrees com la formació, la responsabilitat social o la igualtat d'oportunitats, al desenrotllament d'una nova cultura organitzativa basada en l'aprofitament del coneixement i del potencial humà, al manteniment de la qualitat en la prestació dels servicis públics, i per això participaran en les comissions respectives constituïdes o que es puguen constituir al si de la Mesa General de Negociació I.   
  
  
Deu. Denúncia  
1. Este acord haurà d'entendre's amb caràcter global i podrà ser denunciat per les parts que el subscriuen en cas d'incompliment de qualsevol dels seus punts.  
2. La denúncia de l'acord es realitzarà en escrit motivat que indique la causa de la denúncia, de la qual hauran de tindre coneixement totes les parts que el subscriuen.  
  
Onze. Comissió de seguiment  
El seguiment d'este acord serà dut a terme per la comissió de seguiment que es constituïsca en virtut del que disposa l'apartat dotze de l'Acord de 27 de setembre de 2012, sobre drets sindicals, representació, negociació i acció sindical.  
  
València, 27 de desembre de 2012  
  
Per l'Administració,  
El president de la Mesa General de Negociació de Personal Funcionari, Estatutari i Laboral:  
Juan Carlos Moragues Ferrer, conseller d'Hisenda i Administració Pública  
  
Per les organitzacions sindicals,  
Per UGT-PV:  
Luis Lozano Mercadal  
  
Per CC.OO. PV:  
Juan Cruz Ruiz  
  
Per CSI·F:  
Daniel Matoses Climent  
  
Per FSES:  
Andrés Cánovas Martínez  
Ana Pareja Langreo  
  
  
  
  
ANNEX I  
Distribució de les dispenses totals  
  
